text: John Knudsen tilstår at have voldtaget og dræbt Kirsten Bay Andersen.
  20 september 2010 kl. 08.47
  Har erklæret sig skyldig i stort set alle anklager mod ham i den retssag, hvor han står tiltalt for blandt andet drabet.
  Kun nogle detaljer om hvordan han skulle have bedøvet og seksuelt mishandlet Kirsten Bay Andersen, er John Knudsen ikke enig i.
  Kirsten Bay Andersen forsvandt 27. september sidste år i Haderslev, efter hun havde været til personalefest med sine kolleger på jobcentret i byen. Hendes kæreste skulle hente hende ved byens politigård, men hun nåede aldrig frem. 
  I stedet blev hun halvanden uge senere fundet dræbt i Haderslev Fjord bundet til en blyklods.
  John Knudsen tilstod allerede, da han sidste år i november blev varetægtsfængslet, at han stod bag drabet. 
  Han erkendte her til formiddag også at have frihedsberøvet og voldtaget hende på sin båd i Haderslev Havn, ligesom han erkendte besiddelse af store mængder børneporno.
  Foruden børnepornoen fandt politiet også en del voldsporno, blandt andet optagelser af grove voldtægter og kvælningsscener hos John Knudsen.
  Han er også tiltalt for seksuelt overgreb på en mindreårig pige. Det nægter han.
  Det kom frem i retten, at det indirekte var John Knudsens mor, der henledte politiets opmærksomhed på John Knudsen som en mulig gerningsmand til drabet.
  Tre dage efter Kirsten Bay Andersens forsvinden ringede moderen til politiet, og meldte John Knudsen forsvundet. 
  Hverken hun eller John Knudsens sønner havde set ham i flere dage, og hun var bekymret for ham.
   
  Da politiet tjekkede teleoplysninger fra John Knudsens telefon, fik de begrundet mistanke om, at han havde noget at gøre med Kirsten-sagen.
  Senere viste et fingeraftryk fra en plastikkop, der blev fundet sammen med Kirsten Bay Andersens tøj i en container på havnen i Haderslev, at tilhøre John Knudsen. Derefter valgte politiet at efterlyse ham, og han blev senere anholdt på flugt i Spanien.
  